2004 से 2014 के बीच मुझे एक भी दिन ऐसा याद नहीं है, जब हमारे जय(श्री)राम को सरकार और संगठन की ऐसी तमाम शाखों पर फुदकने का भरपूर मौक़ा न मिला हो, जो बेहद मायने रखती थीं। केंद्र से सरकार की विदाई के बाद भी कांग्रेस जयराम को, आंध्रप्रदेश से नहीं, तो कर्नाटक से ही सही, पिछले साल की गर्मियों में, तीसरी बार राज्यसभा में ले आई। जून-2016 तक जयराम को शायद ही कभी कांग्रेस का अस्तित्व इस तरह खतरे में नज़र आया हो। लेकिन अब कांग्रेस की फक्र में वे इतने व्याकुल हो गए हैं कि खुलेआम बिगुल लिए घूम रहे हैं। जय(श्री)राम को लग रहा है कि कांग्रेस में उनका योगदान इतना ज़्यादा हो गया है कि उन्हें सोनिया गांधी, राहुल गांधी, मनमोहन सिंह, ए़. के. एंटोनी, अहमद पटेल, मोतीलाल वोरा, कमलनाथ, गुलाम नबी आज़ाद, शीला दीक्षित, मोहसिना किदवई, अशोक गहलोत, दिग्विजय सिंह और ऐसे ही तमाम चेहरों से भी ज़्यादा चिंतित होने का हक़ है।